ถือเป็นต้นแบบของนักธุรกิจสตรีไทยคนแรกๆ ที่ทุ่มเทตัวเองให้กับอาชีพนักธุรกิจไปพร้อมๆกับทำงานการกุศลช่วยเหลือสังคมมาเป็นเวลายาวนาน จนได้รับรางวัลเชิดชูเกียรติมากมาย ล่าสุด จรรย์สมร วัธนเวคิน นายหญิงแห่ง “เกียรตินาคิน” ยังได้รับรางวัล Badge of Honour Awards  2008  ซึ่งเป็นรางวัลเกียรติยศสูงสุดของสหพันธ์ สมาคมสตรีนักธุรกิจและวิชาชีพสากล (BPW International) ที่มอบให้แก่บุคคลผู้มีผลงานโดดเด่น และเป็นที่ยอมรับในระดับสากล นับเป็นคนไทยคนแรกที่ได้รับรางวัลนี้จากการประชุมใหญ่ ครั้งที่  26  ของ BPW International ที่ประเทศเม็กซิโก และงานเดียวกันนี้ สธวท. กรุงเทพฯ ยังคว้ารางวัลที่  1  BPW Power to Make a Difference through Action หรือรางวัลโครงการพลังสร้างสรรค์การเปลี่ยนแปลงยอดเยี่ยม จากการจัดทำโครงการมอบโอกาสดีๆแก่สตรีอีกครั้ง ซึ่งเป็นโครงการฝึกทักษะอาชีพให้กับผู้ต้องขังหญิงในทัณฑสถานหญิง